Támogasd a Qubit munkáját! Nincsen túlélhető és fenntartható jövőnk tudomány nélkül, ahogy nekünk sincsen nélkületek.

A Business Insider összegyűjtötte azt a húsz országot, ahol a jelenlegi népesedési adatok már középtávon sötét jövőt vetítenek előre. A népesedési összeomlás nagyrészt európai országokat érint; Magyarország is rajta van a listán, de Kelet-Európa egésze erősen felülreprezentált, különösen, ami a Balkánt és a Baltikumot illeti.

Olaszországban 1,32-re csökkent a teljes születési arányszám, ami jóval alatta van a lélekszám stabil fenntartásához szükséges 2,1-es értéknek. A Financial Times által idézett szakértők szerint a demográfiai mélypont oka, hogy a fiatalok nem bíznak az ország hosszú távú gazdasági stabilitásában, és attól tartanak, hogy nem lesz pénzük a gyereknevelésre.

Japán ugyancsak demográfiai időzített bombán üldögél, 2015-ben például 300 ezerrel csökkent a népessége, ennek azonban inkább társadalmi, mint anyagi okai vannak. Bulgáriában, az Európai Unió legszegényebb tagállamában csökken a népesség a leggyorsabban a világon, ott az oktatási és az anyagi lehetőségek bővítésével lehetne ellensúlyozni a súlyos elvándorlási trendet.

És bár az Egyesült Államokban egészségesebb 1,8 körüli a születési arányszám, az amerikai férfiak később válnak apává, mint valaha, és ez a trend azt vetíti előre, hogy fokozatosan ott is öregszik a lakosság.

Az ENSZ rendszeresen publikálja demográfiai előrejelzéseit a születési ráta, a halálozási számok, illetve a be- és kivándorlási adatok alapján. Mindennek alapján a következő húsz ország áll jelenleg a legrosszabbul:

20. Olaszország: a jelenlegi 60,5 millióról 2050-re 54,4 millióra csökken a lélekszám, ez 10,1 százalékos visszaesés.

19. Kuba: a 2020-as 11,3 millióról az évszázad közepére 10,2 millióra csökken a lakosság, ez 10,3 százalékos csökkenés.

18. Észak-Macedóniát most is csak 2,1 millióan lakják, de 2050-re, 10,9 százalékos csökkenéssel már csak 1,9 millióan lesznek az előrejelzés szerint.

17. Portugáliában az előbbihez hasonlóan alakul a népességfogyás arányszáma, a jelenlegi 10,2 millió helyett 2050-re már csak 9,1 millióan lesznek.

16. Georgiánál/Grúziánál lépi át a 11 százalékos határt a várható fogyás: a 2020-ban 4 milliós lakosságból 11,8 százalékot veszítve 2050-re már csak 3,5 milliós lesz az ország.

15. Lengyelországban a várható fogyás mértéke 12 százalék, 37,8 millió helyett 2050-re 33,3 millióan lesznek a lengyelek.

14. Magyarországon ennél is gyorsabb a népességfogyás: 12,3 százalékos, 1,2 millió embert veszítve a jelenlegi 9,7 millió helyett 8,5 millióan leszünk 2050-ben, legalábbis az országhatáron belül.

13. A jelenleg 1,3 milliós Észtországot 2050-ben 1,2 millióan fogják benépesíteni, ez nem tűnik nagy visszaesésnek, pedig 12,7 százalékos.

12. Görögország, ha minden így megy tovább, 2050-re hárommillió embert veszít, ez 13,4 százalékos csökkenés. A 10,4 milliós ország népessége a század közepére 9 millióra csökken.

11. A jelentős elvándorlással is sújtott Románia jelenleg 19,2 milliós lélekszáma 30 év múlva 16,3 millió fő lesz az előrejelzés szerint, ez 15,5 százalékos csökkenés.

10. A 2,9 milliós Albánia népessége 2050-re 2,4 millióra csökken, ez 15,8 százalékos csökkenés.

9. A sűrűn lakott Japánban 21 milliós lesz a veszteség, a jelenlegi 126,5 millió helyett 2050-ben 105,8 millió ember fogja benépesíteni az országot, ami 16,3 százalékos csökkenést jelent.

8. Moldova négymilliós népe harminc év múlva már csak 3,4 milliós lesz, ez 16,7 százalékos fogyás.

7. Horvátországban jelenleg 4,1 millióan élnek, de az előrejelzés szerint 2050-ben már 18 százalékkal kevesebben, 3,4 millióan lesznek.

6. Bosznia-Hercegovina népessége jelenleg 3,3 milliós, de 2050-re már csak 2,7 millióan lesznek, ez 18,2 százalékos csökkenés.

5. Szerbiában élnek a legtöbben a volt Jugoszlávia tagállamai közül, 8,7 millióan, de a század közepére, 18,9 százalékos csökkenés után ez a szám már csak 7,1 millió lesz.

4. Ukrajna jelenleg 43,7 milliós népessége 2050-re 35,2 millliós lesz, ez 19,5 százalékos csökkenés.

3. Lettország az első, amely népességének több mint ötödét veszíti el az előrejelzés szerint: ma 1,9 millióan vannak, de 2050-re 21,6 százalékkal kevesebben, 1,5 millióan lesznek.

2. 22,1 százalékos fogyási rátával Litvánia a második leggyorsabban fogyó nemzet, ma 2,7 milliós népessége a század közepére 2,1 milliósra zsugorodik.

1. Bulgária, mint említettük, a leggyorsabban fogyó nemzet, 6,9 milliós lélekszáma 2050-re 22,5 százalékkal lesz kisebb: 5,4 millió ember él majd Bulgáriában.

Kapcsolódó cikkek a Qubiten: